寄題永新鄧成之粟庵
作者：王洋
朝代：宋

paragraphs: 學詩學禮子已文，種花種竹居不貧。
門閭正可務廣大，如何一粟容君身。
結庵名粟亦何寄，口不盡言知有意。
鵾鵬羽翼自垂天，蜩鷽飛鳴有餘地。
短長小大爭長雄，舒卷不離方寸中。
小如一粟大江海，萬形宇內寧非同。
君如推此充寥廓，回集塵端亦棲託。
放言切勿誚蒙莊，伯夷永名仲尼博。
更須談理勿談空，此道根原由守約。